憶昔
作者：周文璞
朝代：宋

paragraphs: 憶昔在童初，身輕俗累無。
雲霞明道服，日月綴僊都。
屑玉三危露，泥金一丈符。
遨遊即閶闔，佩带或昆吾。
學語闚真誥，談玄校易圖。
竹間時搏拊，松下亦樗蒲。
謫墮歸巖壑，庸凡近僕奴。
極知方匿景，何敢遽摶扶。
請命書盈紙，祈真淚迸珠。
但能覘帝座，不恨守天厨。
譴巨知難逭，心安敢自誣。
相隨有芒屨，還欲化雙鳬。